Uutisanalyysi: Keskusta jäi yksin, kun perussuomalaiset ja kokoomus löysivät toisensa.

Hallituspuolueiden kiistassa alkoholilain uudistamisessa on kyse paljon muusta kuin pelkästään vähittäiskaupassa myytävien juomien prosenttirajoista. Vaakalaudalla on pääministeri Juha Sipilän (kesk) hallituksen toimintakyky.

Keskusta yrittää rimpuilla irti vuosi sitten sovitusta alkoholilain uudistamisesta. Tähän perussuomalaiset ja kokoomus eivät halua suostua.

Sipilä on joutunut ensimmäistä kertaa poliittiseen käpälälautaan, josta ulkoministeri Timo Soini (ps) ja valtiovarainministeri Petteri Orpo (kok) eivät hevillä päästä häntä irti. Keskustan on nielaistava alkoholilain uudistus, koska kokoomus hyväksyi 18 alueen sote-mallin ja perusuomalaiset pysyivät hallitusrintamassa, kun eduskunta toukokuussa äänesti osakkeiden hallintarekisteristä.

Pääministeri Sipilä antoi 31. toukokuuta hieman periksi. Hän lupasi, että lain valmistelu palaa sinne minne se kuuluukin eli hallitukseen. Sipilä kuitenkin korosti, ettei hän voi pakottaa keskustan kapinoivia edustaja äänestämän vastoin omaatuntoa.

Perussuomalaiset ja kokoomus pitänevät huolen siitä, että keskusta tekee riidassa uusia myönnytyksiä. Heillä on taskussaan hallituksen sopimus, josta voi poiketa vain yhteisellä päätöksellä.

Hankkeen kariutuminen tarkoittaisi, että hallitus vetää veneensä tapin irti.

Perussuomalaisten ja kokoomuksen mielestä alkoholipitoisuuden 0,8 prosenttiyksikön korotus ei ole omantunnon asia. Omantunnon asia ei voi olla päätös, kääntykö nelosoluen hakija kauppakeskuksen liukuportaiden yläpäässä Alkoon vai vähittäiskauppaan.

Hallituskumppanit voivat muistuttaa keskustalle, että demokratia on 0,8 prosenttiyksikköä suurempi asia. Eduskunnassa vihjailtiinkin 31. toukokuuta, että vahvojen peruskuntien varaan rakennettu sote-uudistus olisi kansanvaltaisempi vaihtoehto kuin keskustan ajama maakuntamalli.

Sipilä ja keskusta pelaavat alkoholilaissa rulettia, jossa voivat hävitä sekä keskusta että hallitus. Hankkeen kariutuminen tarkoittaisi, että hallitus vetää veneensä tapin irti.

Alkoholiuudistuksen vesittymisen jälkeen uhkaisi poliittisen koston aalto, joka lamauttaisi hallituksen toiminnan kaksi vuotta ennen eduskuntavaaleja. Sellaisesta on esimerkkejä viime vaalikaudelta. Jälki oli surkeaa ja naurettavaa.